b'\n_START_ARTICLE_\nDejan U\xc4\x8dakar\n_START_SECTION_\n\xc5\xbdivljenjepis\n_START_PARAGRAPH_\nU\xc4\x8dakar se je rodil in odra\xc5\xa1\xc4\x8dal na Senovem, \xc5\xbeivi in ustvarja pa v Kr\xc5\xa1kem. Osnovno \xc5\xa1olo je obiskoval v doma\xc4\x8dem kraju, nato se je vpisal na Bre\xc5\xbei\xc5\xa1ko Gimnazijo. Po kon\xc4\x8dani gimnaziji se je leta 1993 podal na \xc5\xa1tudij v  Ljubljano. Sprva je \xc5\xa1tudiral ra\xc4\x8dunalni\xc5\xa1tvo, nato pa se je posvetil glasbi._NEWLINE_Leta 2006 je diplomiral iz fagota na Akademiji za glasbo v Ljubljani. Tekom celotnega \xc5\xa1tudija je bil \xc4\x8dlan Simfoni\xc4\x8dnega Orkestra Akademije za Glasbo, s katerim je gostoval \xc5\xa1irom Slovenije, pa tudi v Trstu, Zagrebu, na Dunaju in v Berlinu._NEWLINE_U\xc4\x8dakar komponira resno in zabavno glasbo, predvsem za ve\xc4\x8dje orkestralne skupine. Leta 2006 je z diplomo kon\xc4\x8dal \xc5\xa1tudij fagota pri prof. Bo\xc5\xbeidarju Tumpeju na Akademiji za glasbo v Ljubljani. Kot \xc4\x8dlan mnogih orkestrov je sodeloval na koncertih v Sloveniji in v tujini. Njegove skladbe premierno izvaja doma\xc4\x8di Simfoni\xc4\x8dni orkester Kr\xc5\xa1ko, Pihalni orkester Kr\xc5\xa1ko in Pihalni orkester DKD Svoboda Senovo, do nekaterih izvedb pa je pri\xc5\xa1lo \xc5\xbee tudi v tujini. Tako je delo \xc2\xbbBojevniki\xc2\xab\xc2\xa0izvajal \xc5\xa1tudentski orkester v Braziliji, na Portugalskem pa so v letu 2006 pripravili izvedbo dela \xc2\xbbMinutni uvod za zelo gib\xc4\x8dne pihalce\xc2\xab._NEWLINE_Leta 2006 je napisal simfoni\xc4\x8dno pesnitev z naslovom \xc4\x8cas Radosti (Tempus es Iocundum), ki so jo premierno odigrali \xc4\x8dlani Simfoni\xc4\x8dnega orkestra glasbene \xc5\xa1ole Marjana Kozine. V letu 2008 je napisal uradni simfoni\xc4\x8dni avizo za Ob\xc4\x8dino Kr\xc5\xa1ko, ki se ob ob\xc4\x8dinskem prazniku vrti na radijskih postajah pred napovedmi dogodkov in izvaja na vseh prireditvah_NEWLINE_v okviru ob\xc4\x8dinskega praznika. Leta 2009 je ustvaril kopico priredb za razne izvajalce (Elda Viler, Nu\xc5\xa1a Derenda,...) in orkestriral himno Prostovoljne gasilske zveze, ki je bila izvedena na slavnostni akademiji v Cankarjevem domu, parituro pa od leta 2019 dalje hrani Slovenski gasilski muzej. Leta 2012 je ustvaril glasbeno-scensko delo Rok Kurent, za katerega je besedilno predlogo ustvaril Matja\xc5\xbe Pikalo. Po premieri je bilo izvedenih \xc5\xa1e 6 repriz, ki so v dvorano privabile ve\xc4\x8d tiso\xc4\x8d obiskovalcev. Leta 2015 je Simfoni\xc4\x8dni orkester Kr\xc5\xa1ko krstno izvedel skladbo Jutranja gimnastika. Leta 2018 je napisal glasbo za dokumentarni film Tiso\xc4\x8d ur bridkosti za eno uro veselja re\xc5\xbeiserja Du\xc5\xa1ana Moravca in scenarista Matja\xc5\xbea Pikala, o \xc5\xbeivljenju in delu Ivana Cankarja. Film je bil sprejet na ve\xc4\x8d festivalih in predvajan na RTV Slovenija.    _NEWLINE_Kot pedagog deluje na glasbenih \xc5\xa1olah Kr\xc5\xa1ko, Novo mesto in Celje ter na umetni\xc5\xa1ki gimnaziji Celje. Z u\xc4\x8denci je dosegel ve\xc4\x8d uspehov tako na doma\xc4\x8dih tekmovanih TEMSIG kot tudi v tujini. \xc5\xbde ve\xc4\x8d let je umetni\xc5\xa1ki vodja in dirigent pihalnega orkestra Glasbene \xc5\xa1ole Kr\xc5\xa1ko. Na regijskem tekmovanju TEMSIG v Celju je bil leta 2016 predsednik \xc5\xbeirije za fagot, na dr\xc5\xbeavnem tekmovanju TEMSIG v Idriji pa je bil \xc4\x8dlan \xc5\xbeirije. Na tekmovanju TEMSIG je bil leta 2019 predsednik \xc5\xbeirije na predtekmovanju v Mariboru in \xc4\x8dlan \xc5\xbeirije na dr\xc5\xbeavnem tekmovanju za fagot v Dom\xc5\xbealah. Leta 2019 je bil povabljen za \xc4\x8dlana \xc5\xbeirije dr\xc5\xbeavnega tekmovanja fagotistov Republike Srbije.'